b'\n_START_ARTICLE_\nLaasoj\xc3\xa4rvi\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 66 hehtaaria ja se on 2,5 kilometri\xc3\xa4 pitk\xc3\xa4 ja 500 metri\xc3\xa4 leve\xc3\xa4. J\xc3\xa4rven molemmat rannat rajautuvat peltomaihin, joilla on j\xc3\xa4rvelle viett\xc3\xa4v\xc3\xa4t jyrk\xc3\xa4t rinteet. Pohjoisp\xc3\xa4\xc3\xa4ss\xc3\xa4 sijaitsee Sulkuvuori, joka kohoaa 75 metrin korkeuteen, ja it\xc3\xa4rannalla sijaitsee pieni Pertunm\xc3\xa4ki, jolla on korkeutta 40 metri\xc3\xa4. Nyky\xc3\xa4\xc3\xa4n osa rannoista on j\xc3\xa4tetty kasvaamaan mets\xc3\xa4\xc3\xa4 ja n\xc3\xa4m\xc3\xa4 kaistaleet toimivat j\xc3\xa4rven suojavy\xc3\xb6hykkein\xc3\xa4. J\xc3\xa4rvell\xc3\xa4 ei ole kartan mukaan saaria. Sen rantaviivan pituus on 5,6 kilometri\xc3\xa4 ja sen rantojen l\xc3\xa4heisyydell\xc3\xa4 on haja-asutuksena muutama talo, joista viisi on maatiloja. Rannoille on rakennettu l\xc3\xa4hes 30 vapaa-ajan asuntoa. Niille tulee tiet Kaivannanjoen ylitt\xc3\xa4v\xc3\xa4lt\xc3\xa4 yhdystielt\xc3\xa4 14223 ja 14224 sek\xc3\xa4 Laasolan kautta kulkevalta kyl\xc3\xa4tielt\xc3\xa4. J\xc3\xa4rven tulouoman Sulkusalmen ylitt\xc3\xa4\xc3\xa4 j\xc3\xa4rven tuntumassa kulkeva Orivesi\xe2\x80\x93Jyv\xc3\xa4skyl\xc3\xa4-rautatie.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kokem\xc3\xa4enjoen vesist\xc3\xb6ss\xc3\xa4 (vesist\xc3\xb6aluetunnus 35) L\xc3\xa4ngelm\xc3\xa4veden ja Hauhon reittien valuma-alueen (35.7) Lepp\xc3\xa4hampaanjoen valuma-alueella (35.75), jonka Laasoj\xc3\xa4rven alueeseen (35.751) se kuuluu. J\xc3\xa4rven vedenpinnan korkeus on 84,2 metri\xc3\xa4 mpy. Laasoj\xc3\xa4rven vedenpinta on samalla tasolla yl\xc3\xa4puolisen Aurikkoj\xc3\xa4rven ja alapuolisen Koljonsel\xc3\xa4n kanssa. T\xc3\xa4m\xc3\xa4n perusteella j\xc3\xa4rvi\xc3\xa4 voisi pit\xc3\xa4\xc3\xa4 Koljonsel\xc3\xa4n lahtina, mutta k\xc3\xa4yt\xc3\xa4nn\xc3\xb6ss\xc3\xa4 ne k\xc3\xa4sitell\xc3\xa4\xc3\xa4n erillisin\xc3\xa4 j\xc3\xa4rvin\xc3\xa4. Vuoden 1977 kartassa j\xc3\xa4rven nimi on jo nykyinen Laasoj\xc3\xa4rvi._NEWLINE_J\xc3\xa4rveen laskee pelloilta ja l\xc3\xa4himets\xc3\xa4st\xc3\xa4 kahdeksan ojaa. Niiden merkitys vedentulolle on kuitenkin v\xc3\xa4h\xc3\xa4inen, sill\xc3\xa4 j\xc3\xa4rven vesitalous riippuu voimakkaasti Lepp\xc3\xa4hampaanjoen valuma-alueen sadannasta, joka virtaa j\xc3\xa4rven l\xc3\xa4pi kokonaisuudessa. Laasolammi ja mets\xc3\xa4j\xc3\xa4rvi Kaakkolammi laskevat rinneojien kautta j\xc3\xa4rven l\xc3\xa4nsirantaan.\n_START_SECTION_\nHistoriaa\n_START_PARAGRAPH_\nVuoden 1957 peruskartassa j\xc3\xa4rven nimi oli \xe2\x80\x9dLaasolanj\xc3\xa4rvi\xe2\x80\x9d, mutta viereisen kyl\xc3\xa4n nimen perusteella sit\xc3\xa4 on voitu aikaisemmin kutsua my\xc3\xb6s Pitk\xc3\xa4j\xc3\xa4rveksi. Rautatiesillan l\xc3\xa4nsipuolella n\xc3\xa4kyy viel\xc3\xa4 Rotialan pys\xc3\xa4kki, joka ei en\xc3\xa4\xc3\xa4 ole toiminnassa._NEWLINE_Vuoden 1855\xe2\x88\x921856 Kalmbergin kartastossa ei j\xc3\xa4rve\xc3\xa4 n\xc3\xa4y, koska kartan rajaus katkaisee sen pois aivan Kaivannanjoen joensuun kohdalta. Se, mit\xc3\xa4 kartasta n\xc3\xa4kee, on laskujoen edustalla sijaitsevien saarten erilaiset rantaviivat. Karttaan on piirretty viel\xc3\xa4 vuonna 1830 vallinnut tilanne, miss\xc3\xa4 Koljonsel\xc3\xa4n vedenpinta oli pari metri\xc3\xa4 nykyist\xc3\xa4 korkeammalla. Kun Kangasalla murtui Kaivannon kanavan sulkulaitteisto vuonna 1830, on sen vaikutus n\xc3\xa4kynyt my\xc3\xb6s Laasoj\xc3\xa4rvell\xc3\xa4. Erityisesti Sulkusalmi on korkeusk\xc3\xa4yrien perusteella ollut nykyist\xc3\xa4 leve\xc3\xa4mpi. Aurikkoj\xc3\xa4rve\xc3\xa4 ja Laasoj\xc3\xa4rve\xc3\xa4 on silloin todenn\xc3\xa4k\xc3\xb6isesti pidetty samana j\xc3\xa4rven\xc3\xa4, Pitk\xc3\xa4j\xc3\xa4rven\xc3\xa4.'